ประกาศกรมการขนส่งทางบก เรื่อง ให้ความเห็นชอบเครื่องสื่อสารสำหรับรถยนต์รับจ้าง พ.ศ. 2561
ประกาศกรมการขนส่งทางบก
เรื่อง
ให้ความเห็นชอบเครื่องสื่อสารสำหรับรถยนต์รับจ้าง
พ.ศ.
๒๕๖๑[๑]
 

โดยที่เป็นการสมควรกำหนดเครื่องสื่อสารสำหรับใช้กับรถยนต์รับจ้าง
(แท็กซี่) เพื่อเป็นทางเลือกให้เจ้าของรถยนต์รับจ้าง (แท็กซี่)
ติดตั้งและใช้เป็นเครื่องสื่อสารสำหรับรถยนต์รับจ้าง (แท็กซี่) อาศัยอำนาจตามความในข้อ
๗ (๒) แห่งกฎกระทรวงว่าด้วยรถยนต์รับจ้างบรรทุกคนโดยสารไม่เกินเจ็ดคน พ.ศ. ๒๕๖๐
และข้อ ๑๔ (๒) แห่งกฎกระทรวงการขอรับใบอนุญาต การออกใบอนุญาต
และการต่ออายุใบอนุญาตประกอบการรับจ้างบรรทุกคนโดยสารแบบพิเศษ พ.ศ. ๒๕๖๐ อธิบดีกรมการขนส่งทางบกออกประกาศให้ความเห็นชอบเครื่องสื่อสารสำหรับรถยนต์รับจ้างไว้
ดังต่อไปนี้

ข้อ ๑ เครื่องสื่อสารหรืออุปกรณ์ที่มีคุณลักษณะ
ระบบการทำงาน และการติดตั้ง ดังต่อไปนี้ ให้สามารถนำมาใช้เป็นเครื่องสื่อสารสำหรับรถยนต์รับจ้าง
(แท็กซี่)
(๑) ต้องสามารถใช้สำหรับเรียกรับงานและสื่อสารในกรณีมีเหตุฉุกเฉิน
โดยต้องสามารถสื่อสารระหว่างศูนย์บริการสื่อสารรถยนต์รับจ้าง (แท็กซี่)
กับผู้ขับรถ ผ่านทางระบบเสียงหรือข้อความได้อย่างมีประสิทธิภาพ
(๒)
ต้องติดตั้งอย่างมั่นคงแข็งแรงกับตัวรถ และต้องไม่บดบังทัศนวิสัยในการมองเห็นสภาพการจราจรของผู้ขับ
และไม่เป็นการรบกวนผู้โดยสาร

ข้อ ๒ กรณีเครื่องสื่อสารตามข้อ ๑
หากเป็นโทรศัพท์เคลื่อนที่หรืออุปกรณ์อื่นที่มีระบบการทำงานในลักษณะเดียวกัน
ต้องมีแอพพลิเคชั่นเรียกใช้บริการรถยนต์รับจ้างตามที่กรมการขนส่งทางบกกำหนดหรือแอพพลิเคชั่นอื่นที่สามารถเชื่อมกับแอพพลิเคชั่นกลางของกรมการขนส่งทางบกได้


ประกาศ
ณ วันที่ ๑๙ กุมภาพันธ์ พ.ศ. ๒๕๖๑
สนิท
พรหมวงษ์
อธิบดีกรมการขนส่งทางบก
  
พิมพ์มาดา/จัดทำ
๑๘
เมษายน ๒๕๖๑

นุสรา/ตรวจ
๑๙
เมษายน ๒๕๖๑

[๑]
ราชกิจจานุเบกษา เล่ม ๑๓๕/ตอนพิเศษ ๗๔ ง/หน้า ๒๕/๒๙ มีนาคม ๒๕๖๑